** Obec Trnovec nad Váhom**

Materiál č. 1 na 7. zasadnutie Obecného zastupiteľstva v Trnovci nad Váhom dňa 20.07. 2015

K bodu programu 2:**„Kontrola plnenia uznesení“**

**1. Dôvodová správa**

**Dôvodová správa k materiálu č. 1 na 7. zasadnutie OZ v Trnovci nad Váhom**

Uznesením č. 47/2015 písm. b) z 6. zasadnutia OZ v Trnovci nad Váhom dňa 15.6. 2015 obecné zastupiteľstvo zobralo na vedomie informáciu o správe kamerového systému a uložilo náčelníkovi OP vyhodnotiť účelnosť rozmiestnenia kamier a na základe zistenia zabezpečiť preloženie, prípadne doplnenie nových kamier. Na základe uznesenia OZ náčelník OP p. Roland Szabo vyhodnotil účelnosť kamier a na základe zistenia navrhol možnosť premiestnenia kamier, navrhol celkové doladenie a vyčistenie všetkých kamier kamerového systému.  
  
Po vzájomnej dohode a spolupráci správu, údržbu a kontrolu kamerového systému v obci Trnovec nad Váhom na základe vypracovanej zmluvy prevzal p. E. Lovecký. Dňa 08.07.2015 sa rokovalo s technikom Ervínom Loveckým ohľadne skvalitnenia a montáži nových kamier v Trnovci nad Váhom. Následne bolo navrhnuté, že práca na kamerovom systéme by sa rozdelila na tri etapy a to nasledovne:

1. Nastavenie a doladenie všetkých už existujúcich kamier, montáž IR žiaričov a výmena WEB serveru v základnej škole.
2. Premiestnenie kamier
3. Montáž nových kamier

Na rokovaní bolo dohodnuté, že I. a II. etapa bude odovzdaná do užívania do 20.07.2015.

Po oficiálnom prebratí kamerového systému novou odborne spôsobilou osobou sa očakáva výraznejšie zníženie páchania protiprávneho konania v miestach, kde sú bezpečnostné kamery umiestnené. Snahou obce je prostredníctvom kamerového systému čo najrýchlejšie reagovať na protispoločenskú činnosť, poprípade predísť takejto činnosti včas, a tým vytvoriť pre občanov obce a návštevníkov pocit bezpečnosti v obci.